Daniel Braaten har spilt sin siste kamp for Toulouse. 31-åringen ønsker seg til spansk eller engelsk fotball, skriver VG.
Braatens kontrakt med Toulouse går ut nå. Han har spilt for klubben i fem sesonger.
Landslagsspilleren har fått tilbud om en ny toårsavtale med den franske klubben, men det takket han nei til.
- Det som han har størst ønske om, er Spania. Kanskje England. Det er de landene vi jobber med, men per i dag er ingenting avgjort, sier agent Henning Berg (ikke treneren - red. anm.) til VG.
Ifølge agenten har spanske Levante vist konkret interesse for 31-åringen.
Braaten er med i den norske troppen til VM-kvalifiseringskampen mot Albania og landskampen mot Makedonia i juni.